Si daqué mos queda nidio dempués d'esta seleición d'autores, ye la desapaición pasu ente pasu, del argayu que siempre esistió ente'l teatru popular y el teatru modernu, un argayu mui fondu, d'esconocimientu y rocea. Dos mundos antagónicos, onde entamen a poder vese munches tonalidaes, onde'l frañimientu va enllenándose d'una gama d'escritores que van dende'l teatru más tradicional (Arsenio González, José Ramón Oliva), a intentos de modernización (Carmen Duarte, Cristina Muñiz) y ensin romper el continuum, autores que dende la modernidá s'averen a les formes y esterotipos del teatru popular de forma intencionada (Adolfo Camilo, Pablo Rodriguez Medina o Xabiero Cayarga), hasta gradualmente llegar a autores experimentales cuyo enfotu principal ye la comunicación col llector y non la representación (Ramón Lluis Bande, Josep Carles Laínez).